b'\n_START_ARTICLE_\nEugen Neculau\n_START_SECTION_\nBiografie\n_START_PARAGRAPH_\nEugen D. Neculau s-a n\xc4\x83scut \xc3\xaen satul Ungureni \xc3\xaen anul 1900. A urmat studiile primare \xc3\xaen satul natal \xc8\x99i cele gimnaziala \xc8\x99i liceale la Liceul \xe2\x80\x9eGrigore Ghica voievod\xe2\x80\x9d din Dorohoi \xc8\x99i la Liceul \xe2\x80\x9eAnastasie Ba\xc8\x99ot\xc4\x83\xe2\x80\x9d din Pom\xc3\xa2rla. Sim\xc8\x9bul datoriei fa\xc8\x9b\xc4\x83 de cei din r\xc3\xa2ndurile c\xc4\x83rora provine, sentiment care \xc3\xael va caracteriza tot restul vie\xc8\x9bii, \xc3\xael determin\xc4\x83 pe t\xc3\xa2n\xc4\x83rul Neculau s\xc4\x83 se angajeze ca infirmier voluntar \xc3\xaen timpul Primului R\xc4\x83zboi Mondial._NEWLINE_Dup\xc4\x83 ob\xc8\x9binerea bacalaureatului se \xc3\xaenscrie la Facultatea de Litere \xc8\x99i Filosofie a Universit\xc4\x83\xc8\x9bii din Ia\xc8\x99i av\xc3\xa2ndu-i profesori pe Ion Petrovici, Constantin Fedele\xc8\x99, Ion G\xc4\x83v\xc4\x83nescu \xc8\x99i Petre Andrei._NEWLINE_\xc3\x8en anul 1920 se c\xc4\x83s\xc4\x83tore\xc8\x99te cu Ana (Aneta) Arn\xc4\x83utu, \xc3\xaenv\xc4\x83\xc8\x9b\xc4\x83toare._NEWLINE_\xc3\x8en 1925 ob\xc8\x9bine licen\xc8\x9ba \xc3\xaen filosofie \xc8\x99i, de\xc8\x99i i se propusese un post de asistent la Facultatea de Filosofie, prefer\xc4\x83 un post \xc3\xaen \xc3\xaenv\xc4\x83\xc8\x9b\xc4\x83m\xc3\xa2ntul preuniversitar la Dorohoi, pentru a fi c\xc3\xa2t mai aproape de meleagurile natale. \xc3\x8entre anii 1925-1929 a predat la Seminarul \xe2\x80\x9ePimen mitropolitul\xe2\x80\x9d, la Liceul \xe2\x80\x9eGrigore Ghica voievod\xe2\x80\x9d din Dorohoi \xc8\x99i la \xc8\x98coala Normal\xc4\x83 din \xc8\x98endriceni._NEWLINE_\xc3\x8en 1927 reu\xc8\x99e\xc8\x99te s\xc4\x83 finalizeze un proiect pe care \xc3\xael ini\xc8\x9biase \xc3\xaenc\xc4\x83 din perioada studen\xc8\x9biei, \xc3\xaen 1924: \xc3\xaenfiin\xc8\x9barea unui C\xc4\x83min Cultural la Ungureni, institu\xc8\x9bie care ini\xc8\x9bial a fost subordonat\xc4\x83 Funda\xc8\x9biei culturale conduse de Dimitrie Gusti._NEWLINE_\xc3\x8entre 1929-1948, de\xc8\x99i \xc3\xaen prima jum\xc4\x83tatea a acestei perioade a continuat s\xc4\x83 locuiasc\xc4\x83 la Ungureni, a fost profesor de pedagogie \xc8\x99i filosofie la Seminarul \xe2\x80\x9eVeniamin Costache\xe2\x80\x9d din Ia\xc8\x99i. Ob\xc8\x9bienerea unei burse \xc3\xaei permite s\xc4\x83 urmeze o specializare la Paris, \xc3\xaen 1930. \xc3\x8en 1936, cu mari eforturi, reu\xc8\x99e\xc8\x99te s\xc4\x83 \xc3\xaenfiin\xc8\x9beze Universitatea Popular\xc4\x83 de la Ungureni, unul dintre pu\xc8\x9binele experimente rom\xc3\xa2ne\xc8\x99ti reu\xc8\x99ite \xc3\xaen domeniul educa\xc8\x9biei adultului._NEWLINE_Din 1938 se stabile\xc8\x99te cu familia la Ia\xc8\x99i, locuind \xc3\xaentr-o cas\xc4\x83 parohial\xc4\x83 a bisericii \xe2\x80\x9eSf\xc3\xa2ntul Gheorghe\xe2\x80\x9d - Lozonschi. Activeaz\xc4\x83 ca profesor la \xc8\x98coala Normal\xc4\x83 \xe2\x80\x9eVasile Lupu\xe2\x80\x9d din Ia\xc8\x99i dar continu\xc4\x83 s\xc4\x83 participe la activit\xc4\x83\xc8\x9bile ini\xc8\x9biate la Ungureni. \xc3\x8en 1940 ob\xc8\x9bine doctoratul \xc3\xaen pedagogie, iar \xc3\xaen 1944 ob\xc8\x9bine titlul de Doctor \xc3\xaen Litere \xc8\x99i Filosofie cu teza Condi\xc8\x9biile \xc8\x99i perspectivele unei pedagogii a satului rom\xc3\xa2nesc, tez\xc4\x83 realizat\xc4\x83 sub \xc3\xaendrumarea lui Ion Petrovici._NEWLINE_Perioada de dup\xc4\x83 r\xc4\x83zboi a fost dificil\xc4\x83: activitatea Universit\xc4\x83\xc8\x9bii Populare din Ungureni a fost interzis\xc4\x83 iar posturile didactice \xc3\xaen care a fost numit erau la diferite \xc8\x99coli de cartier din Ia\xc8\x99i. S-a pensionat la 1 ianuarie 1959, \xc3\xaens\xc4\x83 a continuat s\xc4\x83 studieze \xc8\x99i s\xc4\x83 redacteze un num\xc4\x83r important de manuscrise. Cu c\xc3\xa2teva luni \xc3\xaenainte de moarte sa, \xc3\xaen 1974, a depus o parte \xc3\xaensemnat\xc4\x83 a documentelor personale \xc8\x99i a manuscriselor la Arhivele Statului din Ia\xc8\x99i, documente ce constituie Fondul \xe2\x80\x9eUniversitatea Popular\xc4\x83 Ungureni\xe2\x80\x9d \xc8\x99i Fondul personal \xe2\x80\x9eEugen D. Neculau\xe2\x80\x9d._NEWLINE_Eugen Neculau a fost unchiul universitarului ie\xc8\x99ean Adrian Neculau.\n_START_SECTION_\nScrieri\n_START_PARAGRAPH_\nEugen Neculau a publicat numeroase studii \xc8\x99i articole \xc3\xaen revistele Cronica, Anuarul de lingvistic\xc4\x83 \xc8\x99i istorie literar\xc4\x83, Revista de pedagogie, Revista de etnografie \xc8\x99i folclor, \xc3\x8endrum\xc4\x83torul cultural, Magazin Istoric, precum \xc8\x99i \xc3\xaen cotidiene locale din Ia\xc8\x99i, Boto\xc8\x99ani \xc8\x99i Suceava.'